CELEX: C2005/057/43
Language: sl
Date: 2005-03-05 00:00:00
Title: Zadeva T-455/04: Tožba ge. D. Beyatli in g. A. Candan proti Komisiji Evropskih skupnosti, vložena dne 18. novembra 2004

5.3.2005   
            
            
               SL
            
            
               Uradni list Evropske unije
            
            
               C 57/25
            
         Tožba ge. D. Beyatli in g. A. Candan proti Komisiji Evropskih skupnosti, vložena dne 18. novembra 2004
   (Zadeva T-455/04)
   (2005/C 57/43)
   Jezik postopka: angleščina
   D. Beyatli, Nikozija, Ciper in A. Candan, Istambul, Turčija, ki ju zastopa A. Demetriades, lawyer, sta dne 18. novembra 2004 na Sodišče prve stopnje Evropskih skupnosti vložila tožbo proti Komisiji Evropskih skupnosti.
   Tožeči stranki Sodišču prve stopnje predlagata, naj:
   
               —
            
            
               razglasi za nično odločbo Komisije z dne 5. maja 2004, s katero je odločila, da tožeči stranki nista opravili pisnega preizkusa na javnem natečaju za namestnike administratorjev za državljane Cipra EPSO/A/1/03;
            
         
               —
            
            
               Komisiji Evropskih skupnosti naloži plačilo stroškov.
            
         Tožbeni razlogi in bistvene navedbe
   Tožeči stranki sta državljana Cipra, katerih materni jezik je turščina. Prijavila sta se na delovno mesto namestnika administratorja v okviru javnega natečaja EPSO/A/1/03 za državljane Cipra. V objavi natečaja se zahteva, da morajo kandidati obvladati grški jezik. Tožeči stranki nista dosegli zadostnega števila točk pri preizkusu (e), ki je bil v grškem jeziku, in tako nista imeli dostopa do ustnega preizkusa.
   Tožeči stranki izpodbijata to odločbo, navajajoč, da je zahteva, da kandidati obvladajo grščino, diskriminatorna, glede na to, da grščina ni materni jezik vseh ciprskih državljanov. Glede na navedbe tožečih strank ta zahteva pomeni kršitev člena 12 ES in členov 1d in 27 Kadrovskih predpisov. Nadalje navajata, da člen 3 Uredbe 401/2004 (1) omejuje zaposlovanje samo na osebe, katerih jezik je eden od obstoječih 11 uradnih jezikov kot njihov glavni jezik, in tako ni sorazmeren s cilji Evropske Unije in njenim namenom integracije turško govorečih Ciprčanov v Evropsko Unijo.
   
      (1)  Uredba Sveta (ES, EURATOM) št. 401/2004 z dne 23. februarja 2004 o uvedbi posebnih začasnih ukrepov za zaposlovanje uradnikov Evropskih skupnosti zaradi pristopa Cipra, Češke, Estonije, Madžarske, Latvije, Litve, Malte, Poljske, Slovenije in Slovaške, UL L 67, 5.3.2004, str. 1.